*Το Βήμα*, 20.4.1954

Ένα ταξίδι εις την χώραν των Μάου Μάου

Ρεύματα και ανταγωνισμοί εις την Ανατολικήν Αφρικήν

Ένας νέος κόσμος διαμορφώνεται εις την Κένυαν

Του απεσταλμένου μας κ. Χρ. Δ. Λαμπράκη – 1

Ο συνεργάτης του *Βήματος* κ. Χρ. Δ. Λαμπράκης, επανελθών από μίαν γοργήν περιοδείαν εις την Αιθιοπίαν και την Ανατολικήν Αφρικήν, θα δώση εις σειράν σημειωμάτων τας εντυπώσεις του από τας χαρακτηριστικωτέρας εκδηλώσεις της Μαύρης Ηπείρου, τους ανταγωνισμούς και τας ζυμώσεις που την συγκλονίζουν, αλλά και τας δυνατότητας που παρουσιάζει καθ’ εαυτήν και διά την γενικωτέραν προκοπήν του κόσμου. Εκ παραλλήλου ο συνεργάτης μας θ’ ασχοληθή όλως ιδιαιτέρως με τας δυνατότητας που υφίστανται εις την Ανατολικήν Αφρικήν προς παραγωγικήν απορρόφησιν μέρους του Ελληνικού μεταναστευτικού ρεύματος.

Αφάνταστα πλούσια και σχεδόν ανεκμετάλλευτη παρά τον εντατικόν αποικισμόν, η Κένυα παραμένει μία από τις γεωγραφικώς περισσότερο δυσπρόσιτες περιοχές διά τον Ευρωπαίον. Δυσπρόσιτη είναι ακόμη και διά γειτονικές της χώρες όπως η Αιθιοπία, η δε από Βορρά απομόνωσίς της δικαιολογεί την ιδιότυπη στρατηγική της σημασία. Η αμοιβαία αντιπάθεια που χαρακτηρίζει τις ανθρώπινες σχέσεις, έχει την αντιστοιχίαν της εις τα άψυχα: Όπως δύο άτομα, έτσι δύο περιοχές συμβαίνει να αλληλοαπωθούνται. Άγονες και ερημικές εκτάσεις χωρίζουν την Κένυα από την Αιθιοπία, καθιστώσαι την εναέριον συγκοινωνίαν ως το μόνο πρακτικόν μέσον επαφής. Άλλωστε, όπως κάθε επισκέπτης το αντιλαμβάνεται σύντομα, *υπάρχει* μία σιωπηρή συμφωνία μεταξύ των δύο Κρατών, να τηρούν... τας αποστάσεις! Το χάσμα γεφυρώνεται τώρα τυπικώς, από μίαν νέαν Αιθιοπικήν αεροπορικήν γραμμήν, που συνδέει τας Αθήνας με την Αντίς Αμπέμπα και την Ναϊρόμπι.

Το αεροπλάνο που μας έφερνε προς την πρωτεύουσαν της Κένυα, επλησίαζε τις πυκνές στιβάδες των νεφών που προαναγγέλλουν τον Ισημερινό. Κάτω απλωνόταν η Βόρεια Επαρχία της Κένυας: Εδάφη διψασμένα και ανθυγιεινά, όπου τα καχεκτικά φυτά στριμώχνονται γύρω από μικρές μιασμένες λίμνες ωσάν μύγες επάνω εις την αιματωμένη πληγή... Αλλά οι εναλλασσόμενες εικόνες των τοπίων που προσπερνούσαμε, εθάμπωσαν εις την ανάμνησίν μας όταν εφθάσαμεν επάνω από το όρος Κένυα, γνωστό πλέον ως το κρησφύγετο των Μάου Μάου. Τα δημοσιογραφικά σχόλια πιθανόν να υπερέβαλαν ως προς την έντασιν, ή και την σημασίαν της εξεγέρσεως αυτής. Όχι όμως ως προς την δυσκολίαν της ενόπλου καταστολής της: Οι πρόποδες του Κένυα κατακλύζονται από αλληλοσυγχεομένους χειμάρρους βλαστήσεως που περικυκλώνουν και παραπλανούν τους Ευρωπαίους στρατιώτες όπως τα μαγικά δάση των παραμυθιών.

Η μεγαλύτερη δυσχέρεια του αγώνος εν τούτοις, δεν έγκειται εις την πυκνότητα των δασών, αλλά εις τα τεχνάσματα και την δολιότητα των ιθαγενών: Ο εχθρός ευρίσκεται συχνότερα εντός των πόλεων παρά εις το πεδίον των συγκρούσεων. Έτσι, απεδείχθη κάποτε, ότι οι δράσται μιας ομαδικής σφαγής ήσαν οι «φιλήσυχοι» εργάται που εγκατέλειψαν το εργοστάσιόν των εις τας πέντε το απόγευμα, διά να επανέλθουν το άλλο πρωί εις τας επτά. Με την διαφοράν, ότι η νύκτα τούς είχε μετατρέψει εις αγρίους σφαγιαστάς!

Το αεροδρόμιο της Ναϊρόμπι, ένα μικρό αλλά συμπαθητικό κτίριο, καλωσορίζει τους περιηγητάς, των οποίων ο αριθμός αυξάνεται κάθε χρόνο, παρ’ όλας τας πολιτικές ανωμαλίας. Αι υπάρχουσαι αερολιμενικαί εγκαταστάσεις απεδείχθησαν πλέον ανεπαρκείς, και εντός ολίγων μηνών θα εγκαινιασθή νέον, το τρίτον αεροδρόμιον! Αυτά είναι ένα ελάχιστον δείγμα της φροντίδος της Διοικήσεως, η οποία εγκαθιστά πολιτικάς και προ πάντων στρατιωτικάς αεροπορικάς βάσεις καθ’ όλην την χώρα. Θα ήτο λάθος να φαντασθή κανείς, ότι το ξεσήκωμα των Μαύρων ανέκοψε την δραστηριότητα της τοπικής Κυβερνήσεως. Η Βρεττανική Κοινοπολιτεία έχει να επιτελέση εις την Κένυαν ένα μεγάλο και ζωτικόν έργον οικονομικής αναπτύξεως: Τα αποθέματα μεταλλευμάτων και ορυκτών, καθώς και ο γεωργικός πλούτος, αποδεικνύονται τόσα, ώστε να δικαιολογήται απόλυτα κάθε δαπάνη και προσπάθεια. Εφέτος θεσπίζεται ένα πενταετές σχέδιον πέντε εκατομμυρίων λιρών διά την τελειοτέραν εκμετάλλευσιν των γεωργικών περιοχών που ανήκουν εις ιθαγενείς, ενώ παραλλήλως οι Ευρωπαίοι άποικοι μελετούν ένα άλλο αγροτικό πρόγραμμα, που απαιτεί δαπάνας πενήντα εκατομμυρίων λιρών. Συγχρόνως, η έλλειψις επαρκών Βρεττανικών κεφαλαίων καθιστά ευπρόσδεκτην την Αμερικανικήν αρωγήν, η οποία στρέφεται αποκλειστικώς προς την βιομηχανίαν, τα συγκοινωνιακά δίκτυα και την εκμετάλλευσιν του oρυκτού πλούτου. Τα παραδείγματα αυτά δίδουν ίσως την εικόνα της ποικιλόμορφης δραστηριότητος που παρατηρείται εις την Κένυα, από ανεγέρσεις Πανεπιστημίων δι’ ιθαγενείς έως την ίδρυσιν βιομηχανιών.

Εις τους πλατείς δρόμους της Ναϊρόμπι με τις καλοκτισμένες, αποικιακής βέβαια αισθητικής, οικοδομές η ζωή ακολουθεί τον παλαιόν της ρυθμόν, και ο κόσμος κυκλοφορεί άνετα και άφοβα. Όταν βραδυάση, οι δρόμοι ερημώνονται και γεμίζουν τα νυκτερινά κέντρα. Αν έχη δε ο καθένας από ένα πιστόλι εις το αυτοκίνητό του, η πρόνοια αυτή έχει καταντήσει πλέον περιττή. Αντί της φοβισμένης πόλεως που περιμένει να εύρη ο νεοερχόμενος Ευρωπαίος, βλέπει μίαν τέλειαν ωργανωμένην κηπούπολιν. Τα λουλούδια και τα δένδρα κρύβουν την Ναϊρόμπι σε μίαν πρωτοφανή πλημμύραν χρωμάτων, ανάλογη με τα τροπικά ηλιοβασιλέματα. Όσο διά τα καταστήματα, είναι τα περισσότερα εις τα χέρια των Ινδών. Το εμπόριο της χώρας το νέμονται οι Ασιάτες άποικοι, που προσπαθούν τώρα να επεκτείνουν την δραστηριότητά των εις την γεωργίαν και την βιομηχανίαν, ακόμη δε και την Διοίκησιν, «Χωρίς τους Ινδούς», μου έλεγεν ένας ανώτερος διοικητικός υπάλληλος «δεν θα είμεθα εις θέσιν να κυβερνήσωμεν». Η ειλικρίνεια της δηλώσεως αυτής δεν αμφισβητείται, αλλ’ είναι επίσης γεγονός, ότι η επαναστατική κίνησις των ιθαγενών στρέφεται όχι μόνον εναντίον των Ευρωπαίων, αλλά και των Ινδών, οι οποίοι τους καταδυναστεύουν και τους απομυζούν.

Καθώς επροχωρούσαμε με το αυτοκίνητο προς μίαν εξοχήν της Ναϊρόμπι, δύο άγνωστοι ιθαγενείς εστάθηκαν εις την άκρη του δρόμου και μας εχαιρέτησαν με σεβασμόν. Εξέφρασα την απορία μου: «Βέβαια», μου εξήγησεν ο Άγγλος συνοδός «από τότε που διά να καταστείλωμεν την εξέγερσιν των Μάου Μάου, τους επιβληθήκαμε “διά της σιδηράς ράβδου”, οι Κικουγιού δείχνουν τάσεις να συμπεριφέρονται ωσάν τους ιθαγενείς του Βελγικού Κογκό!» Το παράδειγμα ήταν ακριβές. Η διαφορά ατμοσφαίρας μεταξύ των δύο τόπων – του Κογκό και της Κένυας – είναι αισθητή. Το καθεστώς της Βελγικής Διοικήσεως επέτυχε την ισορροπίαν μεταξύ Ευρωπαίων και αυτόχθονος στοιχείου, με αποκλεισμόν όμως κάθε φιλελευθερισμού. Το αποτέλεσμα είναι κατά γενικήν ομολογίαν, λαμπρόν. Αι ηθικαί και ανθρωπιστικαί αξίαι του Δυτικού πολιτισμού δεν ημπορούν ακόμη να εφαρμοσθούν και να καρποφορήσουν εις την Αφρικήν. Και εάν λάβη κανείς υπ’ όψιν την ψυχολογίαν και την νοοτροπίαν του Αφρικανού, θα αντιληφθή πόσον το Βελγικόν σύστημα είναι ορθόν: Οι ιθαγενείς δεν δείχνουν μόνον σεβασμόν προς τους Ευρωπαίους, αλλά είναι καταφανώς ικανοποιημένοι. Η διαφορά δε μεταξύ της Βελγικής και της Αγγλικής μεθόδου έγκειται εις το ότι οι Βέλγοι παρέχουν εις τους Μαύρους υλικήν άνεσιν, χωρίς να... τους παραχωρούν πνευματικά δικαιώματα. Θα γίνουν καλοί τεχνίτες, αλλά δεν θα γίνουν δικηγόροι.

Ενώ εις την Κένυαν αριθμούνται πολλοί οι ιθαγενείς διπλωματούχοι Ανωτέρων Σχολών. Επί πλέον, ο νόμος τούς προστατεύει συχνά, εις βάρος των Λευκών! Θα σταματήσωμεν όμως εδώ, διότι εγγίζομεν πλέον ένα από τα αίτια που επροκάλεσαν την ανταρσίαν των Μάου Μάου.

ΧΡΗΣΤΟΣ Δ. ΛΑΜΠΡΑΚΗΣ